Il-kumpanija li tmexxi l-casino tad-Dragonara ppreżentat mandat kontra d-deċiżjoni tal-Privatisation Unit li għażlet il-kumpanija Eden Leisure bħala l-offerent preferut għall-ftuħ ta’ casino ġdid. Il-kumpanija mhix taqbel li l-offerta tagħha tkun ikkunsidrata bħala t-tieni l-aħjar. Il-kumpanija Dragonara gaming qed tgħid li l-proċess kien ivvizzjat u qed isostni li l-offerta kienet għal casino wieħed f’Malta u mhux tnejn. tvm.com.mt huwa infurmat li l-kumpanija Dragonara għamlet offerta ta’ darba,  ta’ aktar minn €4 miljun għal liċenzja l-ġdida waqt li l-offerta tal-Eden Leisure hija ta’ €1.2 miljun. Sorsi infurmati qalu li d-deċiżjoni tal-kumitat ta’ aġġudikazzjoni ttieħdet abbażi tal-proġett proposti fl-intier tagħhom u minn dan irriżulta li l-miżien xaqleb b’diversi miljuni favur l-Eden Leisure. Il-Gvern fi stqarrija ta’ kjarifika qal li l-kumitat ta’ aġġudikazzjoni għażel lill-Eden Leisure bħala l-aħjar offerta  għax  il-valur finanzjarju tal-proposta tiegħu kienet sostanzjalment ogħla minn tal-proponenti l-oħrajn. Il-Gvern spjega li l-kumitat ta’ aġġudikjazzjoni ma kellux biss jara l-offerta finanzjarja ta’ darba. Intqal li din qatt ma kienet  il-fattur determinanti fid-deċiżjoni. Il-Gvern sostna li dawk li għamlu l-offerti kienu jafu li d-deċiżjoni kellha tqies il-valur finanzjarju sħiħ tal-proġett tagħhom tul il-perjodu kollu tal-konċessjoni. Fl-istqarrija tal-Gvern intqal li d-deċiżjoni li l-Gvern jidħol f’negozjati bl-eventwalità li tingħata t-tieni liċenzja għal Casino, ittieħdet wara perijodu ta’ deliberazzjoni professjonali, li fih ittieħed in konsiderazzjoni fost oħrajn it-tkabbir ekonomiku f’terminu ta’ impjiegi u d-dħul akbar għall-Gvern minn din l-attività ekonomika.